Uhulumende weSouth Africa: Asisoze Singenele Edabeni lweZimbabwe
Umphathintambo wezobudlelwano lamanye amazwe unkosikazi Maite Nkoana Mashabane uthi uMugabe wakhethwa ngakho kusezandleni zabeZimbabwe ukumkhipha zisebenzisa i-voti nxa zingasamfuni
JOHANNESBURG — Uhulumende weSouth Africa uthi kasoke angenele kungxabangxoza yeZimbabwe kungakhathalekile lenkuthazo yenengi labeZimbabwe abebenxusa eleSouth Africa ukuthi likhuthaze umongameli Robert Mugabe ukuthi ehle esihlalweni ngenxa yokukhula kwendubo elizweni. Lokhu kwenzakala ngesikhathi ibandla elibusayo kwele South Africa eleAfrican National Congress (ANC) lalo livele lisebunzimeni ngemva kunqotshwa libandla eliphikisayo emadolobheni amakhulu kulelozwe. Ekhuluma lomsakazo kamabonakude owetelevizhini kweleSouth Africa owe ENCA, umphathintambo wogatsha olubona ngezaphandle kwelizwe unkosikazi Maite Nkoana Mashabane uthi umongameli Mugabe wakhethwa ngakho kusezandleni zezizalwane zeZimbabwe ukumkhipha zisebenzisa ukhetho nxa zingasamthakazeleli. Kuzodingeka ukuthi izizalwane zeZimbabwe zenze ezikubona kufanele zisebenzisa ukhetho. Thina enhlanganisweni ye SADC sikholelwa embusweni okhululekileyo obuya ngokhetho. Selokhu kuqale ukutshengisela, ayanda amazwi ezizalwane zeZimbabwe ezithi njengoba indubo esibangelwe yikwehluleka kombuso kamongameli Mugabe ukulawula ezomnotho lezombusazwe, zibangela ukuthi izinkulungwane zabantu bebalekele kweleSouth Africa, kungcono eleSouth Africa lingenele. Kucatshangelwa ukuthi zedlula izigidi ezimbili izizalwane zeZimbabwe esezihlala loba ukusebenza kweleSouth Africa ngemva kokubalekela ububi bezomnotho lezombusazwe eZimbabwe. Linkulumo kamphathintambo Mashabane isicunule izizalwane zeZimbabwe ezinengi ezithi eleSouth Africa yilo elabangela ukukhula kwenhlupho zeZimbabwe ngesikhathi owayengumongameli wakuleli umnumnzana Thabo Mbeki etshela umhlaba ukuthi akula ngitsho lolulodwa uhlupho eZimbabwe. Lobanje abamabandla aphikisayo beqina ngelithi uMugabe wanqoba ukhetho ngemva kokuqilibezela, umphathintambo Mashabane akakukholwa lokho. Le into yokuthi uMugabe waqilibezela ama elections, yena wanqoba nge 70 % kunzima ukuthi abantu bayizwisise. Kodwa izizalwane zeZimbabwe ezibalisa unkosazana Nomsa Ncube zithi kusobala ukuthi uhulumende wakweleSouth Africa uzimiselele ukuvikela umongameli Mugabe loba sekusitsho ukuthi abalekele iqiniso. Akusikho qiniso ukuthi ukhetho lwahamba kuhle ngoba iSouth Africa layo ikwazi mhlophe ukuthi uMugabe waqilibezela ukhetho. Thina njengamaZimbabweans sasingelamandla okuthi simsuse esikhundleni ngoba lalabo bonke abaqhuba ukhetho bengabakhe. Linkulumo kaMashabane iza ngesikhathi ibandla elibusayo kweleSouth Africa lalo lithwaliswe nzima ngamabandla aphikisayo. Ekhethweni lwamakhansili olusanda kwedlula, leli bandla lanqotshwa ngele Democratic Alliance emadolobheni amakhulu abalisa i Cape Town, Pretoria le Nelson Mandela Bay. Lamhlanje amabandla aphikisayo kweleSouth Africa amemezele ukuthi asebumbe umanyano ozakwenza abe yiwo akhokhelayo emadolobheni edlula amatshumi amabili abekhokhelwa yi ANC ngaphambilini. Lokhu kutsho ukuthi ledolobho leJohannesburg lapho i ANC ebinqobe khona ngamavoti amalutshwana, lingahle likhokhelwe ngumanyano wamabandla aphikisayo.